Ole Vagn Christensen (S), 2000-02-09:
Jeg har forstået det, og jeg skal bringe det videre.
Men jeg vil gerne sige til hr. Peter Hansen-Nord, at der jo er en grund til, at man ligesom siger, at man godt vil have gjort en særlig indsats for de små og de mellemstore virksomheder.
Det er selvfølgelig, fordi de ikke er i stand til på samme udmærkede vis som de store fødevarelokomotiver, som igennem de forskellige ordninger, der har været, og de forskellige programmer, der har været på de her områder, faktisk at sætte en positiv udvikling i gang, når det drejer sig om at udvikle og videreudvikle deres produkter.
Jeg mener, at de FØTEK-programmer, som vi har haft igangsat, og den udvikling, der har været deromkring, er faktisk noget af det, der har været med til at stimulere de store fødevarelokomotiver, sådan at de er blevet foregangslokomotiver.
Da vores ordfører, hr. Erling Christensen, ikke kan være til stede, skal jeg på hans vegne fremføre Socialdemokratiets synspunkter: Stop verden, jeg vil af!
Nogenlunde sådan sagde mange mennesker for en menneskealder siden, når de syntes, at udviklingen gik for stærkt.
Hvad mon de ville have sagt i dag, hvor udviklingsaccelerationen går hurtigere end efter en fusionsrække?
Nu hedder det ikke længere produktudviklingslov, men innovationslov.
Nu er et produkt ikke noget, man bare kan røre ved, se eller høre, men det er også åbenhed, det er dialog, det er kvalitet, det er relevans, følelser og værdier, det er en god historie.
Der skal være en nyhedsværdi i de projekter og programmer, som vi støtter, siger udviklingsdirektør Flemming Duus Mathiesen fra Strukturdirektoratets Andelsblad den 24. december 1999.
I samme blad fra den 26. november 1999 siger lektor Hanne Harmsen, at fødevareselskaberne endnu ikke har lært at se produktudvikling som en investering.
Det er altså på tide, at vi også lovgivningsmæssigt følger med udviklingen.
Det gør fødevareministeren selvfølgelig med det her lovforslag.
Ingen tvivl om, at nogle vil sige, at udviklingen med lovforslaget går forbi dem.
Jo, nogle firmaer kan klare sig bedre end andre uden offentlig innovationsstøtte, men små og mindre og mellemstore virksomheder skal jo gerne vokse op som en underskov under de helt store virksomhedstræer i den danske fødevareindustri.
Derfor vil små og mellemstore virksomheder have et større behov for en hjælpende hånd og nogle penge til innovation, også for at skubbe til dannelsen af nye netværker, nye samarbejder, offentligt og privat samarbejde og styrkelse af formidlingen af viden fra forskningsinstitutioner og ud til virksomheder og primærproduktionen.
For en måned siden udgav regeringen en publikation,
»Innovationsfinansiering«, i serien »Danmark som foregangsland«.
Her dokumenteres en tæt sammenhæng mellem virksomhedernes økonomiske resultater og deres innovationsevner.
International konkurrence, den hastige teknologiske udvikling og globalisering af markederne medfører, at innovation i virksomhederne har fået en stigende betydning for deres evne til at skabe vækst, beskæftigelse og velstand.
Netop vækst og beskæftigelse og velstand er de grundlæggende forudsætninger for udviklingen af vores velfærdssamfund.
Vi er i overgangen fra industrisamfund til vidensøkonomisamfund, hvor den hastige teknologiske udvikling gør produkternes levetid kortere.
Derfor må også fødevareindustrien indstille sig på en stadig større innovationsindsats.
Det betyder øgede udgifter til forskning, udvikling, øgede materielle og immaterielle investeringer i uddannelse, viden og højteknologi.
Den udvikling stiller nye krav til den finansielle sektor og også til offentlige interesser og økonomisk støtte, også til at ministeriet, Strukturdirektoratet, selv kan tage initiativer, når der konstateres eller opstår behov for innovation, forskning eller udvikling for særlige områder.
Behovet for at styrke innovationsindsatsen i erhvervslivet skal også ses på baggrund af, at der er tegn på, at produktiviteten i fremstillingserhvervene er lavere end i vore nabolande.
I Socialdemokratiet glæder vi os derfor over, at loven målrettes mod særlige prioriterede områder som arbejdsmiljø, fødevarer, ernæringssikkerhed, økologi og dyrevelfærd, samt at der lægges vægt på imødekommelse af forbrugerinteresser, at der vil blive fokuseret på dokumentation og sporbarhed i fødevareproduktionen, alle de ting, som vi netop mange gange har talt om her i Tinget, ved møder og ude i landet, de ting og den politiske linje, som vi i høj grad har været enige om skulle gælde for danskproducerede fødevarer.
Det var jo også det, der var meningen med oprettelsen af Fødevareministeriet for år tilbage. Socialdemokratiet støtter derfor med den største glæde det her lovforslag.